Jan Taks adverteer rits senior poste | Netwerk24
Deur Elvira Wood 04 Februarie 2020 12:03
Die Suid-Afrikaanse Inkomstediens (SAID) wil ’n rits poste vul.
Edward Kieswetter, kommissaris van die Suid-Afrikaanse Inkomstediens. Foto: Elvira Wood
Die diens het Maandag 23 poste onder meer op Twitter geadverteer.
Die poste is almal vir senior bestuurslui en sluit poste van hoof van tegnologie en innovasie, finansiële hoof en verkrygingshoof in.
“Kyk net na die lys. Al dié poste sal eers gevul moet word. Ja, die SAID kan herstel word, maar dit gaan nog lank neem,” sê David French van die konsultantemaatskappy Mazars.
French het Dinsdag deelgeneem aan ’n paneelbespreking in Rosebank, Johannesburg, oor wat Mazars verwag Tito Mboweni, minister van finansies, op 26 Februarie in sy begrotingsrede gaan sê.
As deel van dié bespreking het French, as voormalige werknemer van die SAID, sy mening gelug oor wat die stand van sake by dié diens is.
Dit is veral omdat die staat steeds verwag dat die SAID R52 miljard minder inkomste as begroot gedurende die huidige boekjaar ingesamel het.
Mazars voorspel dat dié bedrag nader aan R75 miljard is.
“Edward Kieswetter doen goeie werk, sover ek kan sien. Hy maak probleme reg wat Tom Moyane, voormalige kommissaris van die SAID, veroorsaak het,” sê French.
Kieswetter is in 2019 as kommissaris aangestel nadat Moyane afgedank is.
Probleme by die SAID het in die kollig gekom gedurende die Nugent-kommissie van ondersoek se openbare sittings oor presies wat gedurende Moyane se ampstermyn by die diens gebeur het.
French sê die atmosfeer binne die SAID is steeds baie morbied.
“Ons gaan daar kom, maar dit gaan lank neem,” sê hy.
“Jy kan maklik stelsels en strukture breek, soos wat die geval by die SAID was. Dit gaan tyd neem om dit te herstel,” sê hy.
Some of the capable and highly skilled individuals we need to join us on this exciting journey are:
• Chief Data Scientist
• Chief Technology & Innovation Officer
• Chief Litigation Officer
— SA Revenue Service (@sarstax) February 3, 2020
Meer oor: Tom Moyane | Edward Kieswetter | Mazars | Belasting | Suid-Afrikaanse Inkomstediens | Said